
# Илсур Метшин: «Бүгенге көндә төп бурыч - БРИКС уеннарын һичбер нинди тоткарлыксыз үткәрү»

Казанда ярышларга килгән беренче спортчыларны кабул итәләр — аэропортта Венесуэланың 40 вәкилен каршы алдылар.

Казанда 12 нче июньнән 23 нче июньгә кадәр узачак БРИКС уеннарында 93 илдән 5 меңнән артык кеше катнашачак. Ярышлар 27 спорт төре буенча узачак, моның өчен Татарстан Республикасы башкаласында 17 спорт объекты әзерләнде һәм 2 мең кешедән торган волонтерлык төркеме оештырылды. Россияне 1 меңнән артык атлет тәкъдим итәчәк, шулар арасыннан 29 атлет — Казан спортчылары. Бу хакта эшлекле дүшәмбедә физик культура һәм спорт комитеты рәисе Линар Гарипов хәбәр итте.


«Соңгы айларда шәһәребез зур вакыйгага әзерләнүче йортны хәтерләтә иде: чистарттылар, юдылар, ремонтладылар, төзеделәр, матурладылар. Эш җир өстендә дә, җир астында да барды. Нәтиҗәсе күренәдер, дип өметләнәм. Бүгенге көндә төп бурыч — БРИКС Уеннарын бернинди тоткарлыкларсыз үткәрү. Бездә масштаблы әзерлек эше бара, халыкара ярышлар үткәрүдә зур тәҗрибәбез бар. Әмма һәрвакыт алдыбызда төрле объектларга кагылышлы зур бурычлар булганда, бөек вакыйгаларны беренче тапкыр үткәргән төсле», — диде мэр Илсур Метшин.


Шәһәр башлыгы халыкны юлларның кайбер участокларында барлыкка килгән кыенлыкларга мөмкин кадәр аңлаешлы карарга чакырды. «Бу элементар беркетмә, спорт ярышларының, федерацияләрнең халыкара таләпләре», - дип билгеләде ул.


БРИКС уеннары элегрәк үткәрелгәне бар иде, әмма мондый дәрәҗәдә түгел. Быел Казан 27 спорт төре буенча спортчыларны берләштерәчәк, ә узган елларда биш төрдән артмый иде. Шәһәрдәге турнирга 17 спорт объекты әзерләнде, анда аларны халыкара стандартларга туры китерү буенча зур эш башкарылды.


«Бүген шәһәрдә БРИКС илләре Уеннарын уздырганнан соң ныклап төзекләндерелгән мирасның казанлыларыбызга да, яшь спортчыларга да, яшүсмерләргә дә, хөрмәтле «тормыш сөючеләргә» дә хезмәт итәчәген беркемгә дә аңлатырга кирәкми», — дип ассызыклады мэр.


Мәсәлән, Үзәк стадионда капиталь ремонт эшләнде. Линар Гарипов хәбәр иткәнчә, биредә җиңел атлетика юлларын һәм трибуналарны алыштырганнар, гидроизоляция уздырганнар, бетон корылышларны, түбәләрне, фасадны, керү төркемнәрен һәм инженерлык челтәрләрен яңартканнар.


«Соңгы 20 ел эчендә беренче тапкыр Үзәк стадионны тергезделәр һәм территориясен төзекләндерделәр. Без капремонт үткәрү вакытында эшләрнең барышын тикшердек, узган атнада объектны ачу алдыннан, тикшерү рәвешендә ярышлар һәм күнегүләр уздырдык. Сөенечебез йөрәккә сыймый! Стадион икенче сулыш алды. Ә стадион территориясендә күп төрле спорт мәктәпләре бар. Яңарту безнең спортчыларга ошар дип өметләнәбез», — дип өстәде Илсур Метшин.


Шулай ук Уеннарга Бокс һәм өстәл теннисы үзәге дә әзерләнгән иде. Объектта спорт залларында өслекне, инженерлык челтәрләре системасын, түбәне, керү төркемнәрен алыштырганнар, фасад һәм бизәү эшләрен башкарганнар.


«Башка объектларда агымдагы ремонт ясалды һәм спорт җиһазлары белән тәэмин ителде», — дип өстәде физик культура һәм спорт комитеты рәисе.


Россия җыелмасын сайлап алу ярышлары нәтиҗәләре буенча командага эләккән 1 меңнән артык спортчы тәкъдим итәчәк. Алар арасында: Казаннан рапирда фехтование буенча Олимпия чемпионы Марта Мартьянова, синхрон йөзү буенча өч тапкыр Олимпия чемпионы һәм 16 тапкыр дөнья чемпионы Светлана Колесниченко, җиңел атлетика буенча дөнья чемпионнары Сергей Шубенков, Данил Лысенко һәм башкалар.


«Без танылган спортчылар катнашачак чараларда гаиләләре белән бергә килгән казанлылаларыбызны күрергә телибез. Кайбер уенчы Уеннардан соң танылачак, башкасы киләчәктә бөек чемпионнар үстерәчәк. Бу спорт бәйрәмендә алар көтеп алынган кунаклар булыр дип өметләнәбез», — диде Илсур Метшин.


Шулай ук милли җыелмага Казанның муниципаль спорт мәктәпләрендә тәрбияләнүче тугыз кеше керде: Даниел Маринов («Үзәк» ФСБ), Софья Дьякова («Дельт» ОРСМ), Артем Косов («Су спорты төрләре» РОСМ), Рәмилә Вәлитова («Хезмәт резервлары» ФСБ), Юлия Сохацкая («Үзәк» ФСБ), Данил Корнев («Тасма» ФСБ), Светлана Липатова («Ракета» ФСБ), Илья Савин («Ак бүре» ФСБ) һәм Сергей Сергеев («Идел» ФСБ»). Барлыгы республика башкаласыннан 29 атлет сайлап алынды, ә Татарстаннан - 18 спорт төре буенча 50 спортчы.


Беренче катнашучылар ТР башкаласына килә башлады - Казан аэропортында Венесуэланың 40 вәкилен җылы кабул иттеләр. Спортчылар Универсиада Авылында яшәячәк, ә клиент төркемнәре шәһәрнең 16 кунакханәсендә урнашачак. Уеннар барышында ТР башкаласы кунаклары өчен мәдәни-күңел ачу программасы каралган (концертлар, фестивальләр, шәһәр буенча экскурсияләр).


Линар Гарипов сөйләгәнчә, чараларны оештыруда 2 мең актив һәм инициативалы кешедән торган команда катнашачак, шул исәптән спорт мәктәпләре тәрбияләнүчеләре, хезмәткәрләре һәм тренерлары.


«Спорт мәктәпләрендә шөгыльләнә торган балалар һәм яшүсмерләрнең ярышларда волонтер буларак ярдәм итүләре мөһим. Дөнья рекордларын карау, танылган спортчыларны күрү, алар өчен җан ату - алар өчен бик яхшы стимул», — дип ассызыклады шәһәр башлыгы.


Уеннарны ачу тантанасы ярышларда катнашучылар өчен «Казан Экспо» халыкара күргәзмә үзәгендә Илһам Шакиров исемендәге залда узачак. Ул 12 нче июньгә — Россия көнендә — 19:30 сәгатькә (турыдан-туры трансляцияне «ТНВ» телеканалында карарга була) планлаштырылган, ә беренче ярышлар 13 нче июньдә башлана. Барлыгы 387 комплект медаль уйнатылачак.


Турнирны ябу тантанасы Казанда 23 нче июньдә Сабантуй бәйрәмендә узачак. Шәһәр халкы һәм кунаклары бәйрәмнең матур концертын, көчле батырларның көрәшен карый алачак, шулай ук милли ярышларда катнаша алачак.


Уеннар кысаларында 22 нче июньнән 23 нче июньгә кадәр БРИКС илләренең спорт министрларының очрашуы Идел буе дәүләт физик культура, спорт һәм туризм университеты һәм ИТ-парк базасында планлаштырыла, анда катнашучы илләрнең спортта хезмәттәшлек перспективалары турында фикер алышачаклар.


Уеннар программасы BRICS Sports Games Kazan мобиль кушымтасында сылтама буенча мөмкин. Ярышларны трансляцияләү «Матч ТВ» телеканалында һәм рәсми сайтта узачак.


Бүгенге көнгә 70% билет сатып алынган. Җанатарларны бадминтон, бокс, өстәл теннисы, суга сикерү, синхрон йөзү һәм спорт гимнастикасы буенча ярышлар аеруча кызыксындыра. Бу спорт төрләре буенча финалларга билетлар сатылып беткән.


kzn.ru

Следите за самым важным и интересным в Telegram-каналеТатмедиа

## Нет комментариев
Илсур Метшин: «Бүгенге көндә төп бурыч - БРИКС уеннарын һичбер нинди тоткарлыксыз үткәрү»